**Huangshan maofeng** (kiin. 黄山毛峰, *Huáng Shān Máo Fēng*) on Kiinan kymmenen parhaimman teen joukkoon lukeutuva vihreä tee. Sitä tuotetaan Anhuin maakunnan prefektuuritason Huangshanin kaupungin alueella, Huangshanvuorten eli Keltaisten vuorten rinteillä. Huangshan maofeng arvioitiin huhtikuussa 2015 Kiinan kolmanneksi arvokkaimmaksi teebrändiksi. Sen arvoksi arvioitiin 5,573 miljardia yuania eli noin 850 miljoonaa euroa.

Teenkasvatus alkoi Keltaisilla vuorilla jo 1000-luvun puolivälissä. Hiuksenkärkeä tarkoittavan *maofeng*-nimi teelle annettiin 1800-luvulla. Varsinaisen Huangshan maofeng -teen tuotannon käynnisti kauppias Xie Zheng’an vuonna 1875 Fuxissa (富溪), toisen lähteen mukaan Huichengissa, Huangshanin 1 841 metrin korkuisen huipun eteläpuolella. Tee sai välittömästi suuren suosion, ja kauppiaasta tuli Huangshanin rikkain mies. Hän perusti yhdeksän teemyymälää eri puolille Kiinaa.

Teeviljelmät sijaitsevat keskimäärin 800 metrin korkeudella. Tornimaisten vuorenhuippujen läheisyyden takia teepensaat saavat vähemmän aurinkoa. Vuoden keskimääräinen sademäärä on 2 000 millimetriä ja keskilämpötila 15 °C. Seutuun liittyvän legendan mukaan kauan sitten paikkakunnalla asui toisiaan palavasti rakastanut nuori mies ja paikallinen neito, joiden rakkauden naisen jalkavaimokseen pakottanut ylimys tuhosi. Erosta puolihulluksi tullut neito karkasi ylimyksen luota päästäkseen rakkaansa luo mutta sai kuulla ylimyksen surmauttaneen tämän. Löytäessään rakastajansa ruumiin nainen itki niin, että kehittyi kaatosade. Naisen kivettynyt keho muuntui teepuuksi. Tarinaa kerrotaan nykyäänkin kuvattaessa vuoriston kosteaa ilmaa ja pilvisyyttä.

Parhaimpiin teelaatuihin käytetään ennen kevään qingming-juhlaa poimittuja kärkisilmua ja ylimmäistä lehteä. Muita Huangshan maofeng -laatuja tuotetaan myöhemmin keväällä poimituista kärkisilmusta ja ylimmäisestä lehdestä. Teejuomaan käytettäviä lehtiä kuvataan pitkiksi, hennoksi ja erittäin kauniiksi.

Haudutus 80 °C vedessä 1–2 minuuttia. Minuutin haudutus tuo esille herkemmät aromit, pitempi haudutus antaa voimakkaamman maun. Teelehdistä saa 3–4 haudutusta. Toinen lähde suosittelee 3–5 minuutin haudutusta 85 °C:ssa. Vaihtoehtoisesti asteittain pitenevä haudutus: gaiwan-maistelu (esim. 30, 60 ja 90 s haudutukset). Ranskalainen teetalo Mariage Frères suosittelee myymälleen Huangshan maofengille kolmen minuutin haudutusta 95-asteisella vedellä. Teejuoma on väriltään hennon vihreää. Makua kuvataan raikkaan täyteläiseksi, ja juomasta voi löytää pähkinäisiä sävyjä ja miellyttävää kukkaisaa jälkimakua.

Lähteet
-------

1. ↑  Top Ten Teas of China viconyteas.com. Viitattu 21.11.2015. (englanniksi)
2. 1 2 3 4  Nihtinen, Pekka: *Kiinalainen teekirja*, s. 225-226 ja 244. väliotsikot Huangshan maofeng ja Kiinan kymmenen parasta teetä. Helsinki: Memfis Books, 2004. ISBN 951-98833-3-9.
3. 1 2  Huangshan Mao Feng Tea viconyteas.com. Viitattu 21.11.2015. (englanniksi)
4. 1 2 3  Kevin Gascoyne, François Marchand, Jasmin Desharnais, Hugo Américi: *Tea history terroirs varieties*, s. 82 (Huang Shan Mao Feng). Firefly Books Ltd, 2014. ISBN 978-1-77085-319-5. (englanniksi)
5. ↑  2015中国茶叶区域公用品牌十强出炉 安溪铁观音首列榜首 (Kiinalaisten kärkiteebrändien arvo)  13.4.2015. china-tea.org.  Arkistoitu 22.11.2015. Viitattu 22.11.2015. (kiinaksi)
6. ↑  Chinese yuan renminbi (CNY) (Vaihtokurssi 13.4.2015: 1 CNY= 0,1526 EUR. vaihtokurssit 13.4.2015 saa esille viemällä hiiren kyseisen päivämäärän kohdalle) ecb.europa.eu. Viitattu 22.11.2015. (englanniksi)
7. 1 2 3 4  Huangshan Mao Feng Tea. Pre-Ming Fuxi Huangshan Maofeng viconyteas.com. Viitattu 22.11.2015. (englanniksi)
8. ↑  Huang Shan Mao Feng Green Tea teavivre.com.  Arkistoitu 23.11.2015. Viitattu 22.11.2015. (englanniksi)
9. ↑  Huang Shann Mao Feng. Thé vert. Chine Mariage Frères, mariagefreres.com. Viitattu 22.11.2015. (ranskaksi)

Aiheesta muualla
----------------

* Huangshan Mao Feng (Arkistoitu – Internet Archive) (englanniksi) (teatrekker.com) Huang Shan Mao Feng (teaspring.com)

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Teelaadut ja yrttiteet |
| --- |
|  |
| Teelajikkeet | 

|  |  |
| --- | --- |
| Valkoinen tee | 
* Valkoinen tee
* Hopeaneulatee

 |
|  |
| Keltainen tee | 
* Keltainen tee

 |
|  |
| Vihreä tee | 

|  |  |
| --- | --- |
| Japanilaiset | 
* Sencha
* Bancha
* Matcha
* Hōjicha
* Genmaicha
* Gyokuro
* Kabusecha
* Tamaryokucha

 |
|  |
| Kiinalaiset | 
* Biluochun
* Huangshan maofeng
* Lu’an guapian
* Taiping houkui
* Xihu Longjing
* Xinyang maojian

 |
|  |
| Korealaiset | 
* Jeoncha

 |

 |
|  |
| Oolong | 
* Dahongpao
* Tie Guanyin
* Dongding
* Dongfang meiren

 |
|  |
| Punainen jaMusta tee | 
* Assam
* Ceylonin tee
* Darjeeling
* Gruusian tee
* Nilgiri
* Keemun
* Kenian tee
* Jaavan tee
* Yunnan
* Lapsang souchong (savustettu tee)

 |
|  |
| Pu’er | 
* Pu’er

 |

 |
|  |
| Yrttiteet | 
* Rooibos
* Honeybush
* Mate
* Teehibiskus
* Kamomillatee

 |
|  |
| Teejuomia | 
* Kombucha
* Jäätee
* Hopeatee
* Boba eli pallerotee (engl. *Bubble tea*)
* Jasmiinitee

 |
|  |
| 
* Katso myös: Teepensas (*Camellia sinensis*)
* Teen laatuluokitus
* Japanilainen teetaide
* Gōngfū-haudutus
* Teehuone

 |

 |